WTI ปรับขึ้นคาดโรงกลั่นกลับมาในเร็วนี้
เบรนท์ส่งมอบ ธ.ค. ปรับลดลง 0.36 เหรียญฯ ส่วนเวสต์เท็กซัส ส่งมอบ ธ.ค. ปรับเพิ่มขึ้น 0.14 เหรียญฯ
31 ต.ค. 2555

เบรนท์ส่งมอบ ธ.ค. ปรับลดลง 0.36 เหรียญฯ ส่วนเวสต์เท็กซัส ส่งมอบ ธ.ค. ปรับเพิ่มขึ้น 0.14 เหรียญฯ 
หน่วยวิเคราะห์สถานการณ์พลังงาน บริษัท ไทยออยล์ รายงานสถานการณ์ราคาน้ำมันประจำวันที่ 31 ต.ค. 55 พบว่า  ราคาน้ำมันดิบเวสต์เท็กซัสปรับเพิ่มขึ้นวานนี้ เนื่องจากคาดว่าโรงกลั่นน้ำมันหลายแห่งในบริเวณชายฝั่งตะวันออกของสหรัฐฯ จะกลับเปิดดำเนินการได้ในเร็วๆ นี้ หลังหยุดการผลิตชั่วคราวจากไฟฟ้าดับและน้ำท่วม เป็นผลมาจากพายุเฮอริเคนแซนดี้ ส่งผลให้ความต้องการใช้น้ำมันดิบปรับสูงขึ้น อย่างไรก็ตาม ตลาดกังวลว่าความต้องการใช้น้ำมันสำเร็จรูปของสหรัฐฯ ปรับลดลง หลังพายุเฮอริเคนแซนดี้   ส่งผลให้การคมนาคมในบริเวณภาคตะวันออกของประเทศ ทั้งรถยนต์ รถไฟ และสนามบิน ใช้การไม่ได้
ด้านสำนักงานสถิติแห่งชาติของสเปน รายงานตัวเลขจีดีพีของสเปนในไตรมาส 3/55   หดตัวลง 1.6% จากไตรมาส 2/55 ที่หดตัว 0.3% เทียบกับปีก่อน ซึ่งนับเป็นการหดตัวลงเป็นไตรมาสที่ 5 ติดต่อกัน แต่ดีกว่าที่คาดไว้ที่หดตัว 1.7% ขณะที่ อัตราการว่างงานของเยอรมนีปรับเพิ่มขึ้นเป็นเดือนที่ 7 ติดต่อกัน มาอยู่ที่ 6.9 % ในเดือน ต.ค. ชี้ให้เห็นว่าเศรษฐกิจโลกที่ชะลอตัวลงและวิกฤตหนี้ยุโรปส่งผลให้บริษัทในเยอรมนีปรับลดการจ้างงานลง
สำหรับหลังปิดตลาด สถาบันปิโตรเลียมด้านพลังงานสหรัฐฯ (API) รายงานปริมาณน้ำมันดิบคงคลังสหรัฐฯ ณ วันที่ 26 ต.ค. 55 ปรับตัวเพิ่มขึ้น 2.1 ล้านบาร์เรล ซึ่งปรับเพิ่มขึ้นมากกว่าผลสำรวจรอยเตอร์ที่คาดว่าจะปรับเพิ่มขึ้นเพียง 1.5 ล้านบาร์เรล ขณะที่ปริมาณน้ำมันเบนซินคงคลังปรับลดลง 0.2 ล้านบาร์เรล และน้ำมันดีเซลปรับลดลง 2.6 ล้านบาร์เรล 
ราคาน้ำมันเบนซิน ปรับเพิ่มขึ้นมากกว่าราคาน้ำมันดิบดูไบ เนื่องจากยังได้รับแรงหนุนจากอินโดนีเซียที่นำเข้าน้ำมันเบนซินแตะระดับสูงสุดเป็นประวัติการณ์สำหรับเดือน พ.ย. ที่เหนือ 11 ล้านบาร์เรล ส่วนราคาน้ำมันดีเซล ปรับเพิ่มขึ้นน้อยกว่าราคาน้ำมันดิบดูไบ เนื่องจากคาดว่า อุปทานจากฟิลิปปินส์จะปรับเพิ่มขึ้น หลังโรงกลั่นกลับมาจากการปิดซ่อมบำรุง
ทั้งนี้ คาดว่า กรอบการเคลื่อนไหวของราคาน้ำมันดิบสัปดาห์นี้ เบรนท์ 105 - 113 เหรียญฯ ต่อบาร์เรล ส่วนเวสต์เท็กซัส 83 - 91 เหรียญฯ โดยต้องติดตามสถานการณ์เศรษฐกิจโลก ปัญหาหนี้ยุโรปโดยเฉพาะสเปนและกรีซ ความตึงเครียดในตะวันออกกลาง รวมทั้งผลกระทบของพายุเฮอริเคนแซนดี้ต่อโรงกลั่น การใช้น้ำมันและเศรษฐกิจของสหรัฐฯ ส่วนในวันนี้ติดตามตัวเลขการจ้างงานภาคเอกชนของสหรัฐฯ และการจ้างงานของสหภาพยุโรป
ราคาน้ำมันดิบ วันที่ 30 ต.ค. 55   
เวสต์เท็กซัส (ธ.ค.)                      85.68       +0.14    เหรียญสหรัฐ/บาร์เรล
เบรนท์ (ธ.ค.)                           109.08        -0.36    เหรียญสหรัฐ/บาร์เรล
ดูไบ                                       106.74       +0.54    เหรียญสหรัฐ/บาร์เรล
ราคาน้ำมันสำเร็จรูปประเทศสิงคโปร์ วันที่ 30 ต.ค. 55
เบนซินออกเทน 95                     117.41       +0.77   เหรียญสหรัฐ/บาร์เรล
น้ำมันก๊าดและอากาศยาน               127.71       +0.59   เหรียญสหรัฐ/บาร์เรล
น้ำมันดีเซลหมุนเร็ว (0.5%กำมะถัน)  125.25       +0.32   เหรียญสหรัฐ/บาร์เรล
น้ำมันเตา (3.5% กำมะถัน)              98.84       -1.17   เหรียญสหรัฐ/บาร์เรล